runetrust/blame-folketinget-dk huggingface dataset:
Zenia Stampe (RV), 2024-11-07:
Jamen jeg mangler bare stadig væk at se den afgørelse, der viser, at vi ikke kom i mål med ændringen af museumsloven, som jo netop havde til formål, at det her projekt kunne køre igennem ad den almindelige hovedvej, og at vi ikke behøvede at lave sådan en anlægslov ind igennem det almindelige system.
Men jeg kan ikke forstå, at vi ikke har den ekstra tålmodighed, der gør, at projektet kan køre igennem via den lov, vi har revideret, for at det her projekt kan køre igennem.
Det synes jeg falder uheldigt ud i forhold til vores demokrati, må jeg sige.
Sofie Lippert (SF), 2024-11-07:
Tak for ordet.
Lovforslaget omhandler justeringer og opdateringer af de administrative rammer på forsknings- og innovationsområdet.
Der lægges op til at skabe nogle mere fleksible rammer for Danmarks Innovationsfond i forhold til forskningsfaglige vurderinger fra andre ministerier i forbindelse med uddeling af statslige forskningsbevillinger.
Innovationsfonden skal kunne undlade at foretage en vurdering af en ansøgning, hvis vurderingen kan laves på et tilsvarende niveau inden for den pågældende ministers eget område.
Og det bliver muligt efter aftale med den pågældende minister at bruge forskningskyndige og ikke kun anerkendte forskere til vurderingerne.
Derudover foreslås det, at opgaven skal kunne overlades til Danmarks Frie Forskningsfond, hvis det handler om et område, der falder inden for denne fonds formål.
I SF støtter vi mere moderne og fleksible rammer, og jeg forstår, at lovforslaget fremsættes, fordi der har været tilfælde, hvor de eksisterende krav har været uhensigtsmæssige og for ufleksible.
Jeg kan se, at en række organisationer har bekymringer i forhold til spørgsmålet om forskningskyndige og anerkendte forskere.
Danmarks Frie Forskningsfond har desuden en bekymring i forhold til deres ressourcer, hvis de skal foretage vurderinger.
Det tænker jeg vi kan følge op på i udvalgsarbejdet.
Lovforslaget lægger desuden op til, at Danmarks Grundforskningsfond skal etablere et datagrundlag, der kan bruges til analyser og effektmålinger på tværs af det samlede forsknings- og innovationsområde, og det kan SF også støtte op om.
Så samlet støtter SF op om lovforslaget, og jeg skal hilse fra Alternativet og sige, at de gør det samme.
Tak for ordet.
Marlene Harpsøe (DD), 2024-11-07:
Mange tak.
Med lovforslaget her, L 7, foreslås det bl.a., at der i forhold til lov om Danmarks Innovationsfond fastlægges en mere fleksibel ramme for fondens opgave med at foretage forskningsfaglige vurderinger for andre ministerier i forbindelse med uddeling af statslige forskningsbevillinger.
Det foreslås også, at samme fond skal kunne undlade at foretage en forskningsfaglig vurdering af indkomne ansøgninger, hvis en sådan vurdering kan foretages på et tilsvarende forskningsfagligt niveau inden for vedkommende ministers eget område.
Det foreslås også, at opgaven efter aftale skal kunne overlades til Danmarks Frie Forskningsfond, hvis uddelingen sker på et forskningsområde, der falder inden for Danmarks Frie Forskningsfonds formål.
Så indeholder lovforslaget også forslag til opdatering af lov om teknologi og innovation.
Der foreslås det, at reglerne om innovationsmiljøer bliver ophævet, fordi innovationsmiljøordningen er udfaset ved udgangen af 2023 som følge af en tidligere politisk aftale.
Til slut foreslås det, at der i lov om Danmarks Grundforskningsfond indsættes en bestemmelse om, at fonden skal etablere datagrundlag, der bl.a. kan anvendes til analyser af effektmålinger på tværs af det samlede forsknings- og innovationssystem.
Hensigten med denne ændring er at understøtte en mere systematisk vidensopsamling i forhold til fondens aktiviteter.
Overordnet set kan vi i Danmarksdemokraterne godt støtte lovforslaget.
Der er mange gode elementer i det, især i forhold til en mere smidig og kompetent administration, men også tiltagene om systematisk vidensopsamling om forskningsaktiviteter.
Det er der brug for.
Det største spørgsmål i forbindelse med lovforslaget bliver, hvordan ministerierne vil sikre armslængdeprincippet.
Der er altså nogle organisationer, som i høringssvarene har været kritiske.
Men vi synes i Danmarksdemokraterne efter at have læst svarene i høringsnotatet, at Uddannelses- og Forskningsministeriet svarer godt for sig, og derfor har høringssvarene, i hvert fald ikke fra Uddannelses- og Forskningsministeriets side, ført til, at der er blevet foretaget ændringer i det oprindelige lovforslag.
I Danmarksdemokraterne kan vi støtte det her forslag, der forhåbentlig udmønter sig i bedre forskning og på sigt også mindre bureaukrati.
Heidi Bank (V), 2024-11-07:
Tak for det.
Lovforslaget, vi behandler her, har til formål at skabe større fleksibilitet inden for forskning og innovation.
For det første foreslås der ændringer i loven om Danmarks Innovationsfond.
Målet er at sikre en mere hensigtsmæssig ramme for fondens rolle i at vurdere forskningsprojekter, når staten uddeler forskningsmidler.
I dag skal fonden både godkende selve uddelingsproceduren og vurdere alle ansøgninger fra andre ministerier.
For det andet opdateres loven om teknologi og innovation.
Ændringerne dækker forskellige innovationsordninger under Uddannelses- og Forskningsministeriet såsom de teknologiske serviceinstitutter, innovationsmiljøer og netværk.
For det tredje tilføjes en bestemmelse i loven om Danmarks Grundforskningsfond, så fonden fremover skal skabe et datagrundlag, der kan bruges på tværs af forsknings- og innovationssystemet.
Det vil give bedre muligheder for at samle og bruge viden om fondens aktiviteter, og det er rigtig godt.
I forhold til den første del er der kommet høringssvar, hvor man udtrykker bekymring for gennemsigtigheden, risikoen for interessekonflikter og behovet for uafhængighed, når midler uddeles.
Det er selvsagt relevante overvejelser, og det er derfor vigtigt at understrege, at lovforslaget ikke ændrer det grundlæggende princip om åben konkurrence og forskningsfaglig vurdering ved uddeling af midler.
Det præciseres desuden, at Innovationsfondens vurderinger skal ske ved brug af anerkendte forskere.
I Venstre er vi optaget af, at fagligheden er og bliver i centrum, men samtidig giver det mening, at der gives en åbning for, at erhvervslivet og andre relevante forskningskyndige undtagelsesvis kan bidrage, når det giver mening, f.eks. ved praksisnær forskning.
Alt i alt øger lovforslaget fleksibiliteten på forskningsområdet, så procedurer kan tilpasses bedst muligt, samtidig med at Innovationsfonden, som altid, vil skulle sikre, at fagligheden i vurderingerne opretholdes.
Med de bemærkninger støtter Venstre lovforslaget.
Trine Bramsen (S), 2024-11-07:
Tak for det.
Lovforslaget, som vi behandler, har det formål at skabe mere fleksibilitet inden for forskellige ordninger på forsknings- og innovationsområdet.
Det består af en række forskellige initiativer, der altså alle sammen tjener det større formål at skabe større smidighed, uden at man samtidig slipper kontrollen.
Jeg mener faktisk, at der med forslaget her er fundet en rigtig god balance mellem det forskningsfaglige og de faglige vurderinger og den større grad af fleksibilitet.
Der bliver et mere fleksibelt spor, hvor der ikke er behov for den fagministerielle vurdering.
Med de ord skal jeg meddele, at vi kan støtte forslaget.
Jeg skal også hilse fra Moderaterne og sige, at de også støtter forslaget.
Christina Egelund (M), 2024-11-07:
Jeg vil også bare kvittere for det, man vel kan kalde en vanlig fynsk effektivitet.
Erling Bonnesen (V), 2024-11-07:
Tak for det.
Jeg vil bare sige tak, og så kan jeg glæde kulturministeren med, at der er en invitation på vej fra Nyborg Slot eller rettere fra Østfyns Museer til også at komme og se det og høre yderligere om det.
Nu ved jeg jo, at kulturministeren er vikarierende, og hendes kollega har været der.
Det er bare for at sige for en god ordens skyld, hvis ministeren synes, det kunne være interessant at komme og se det og høre mere om, hvordan det hele hænger sammen sådan i flere detaljer, at der er en invitation på vej.
Christina Egelund (M), 2024-11-07:
Tak, formand.
Jeg skal beklage, at jeg ikke var opmærksom på, at der ikke er nogen ordførere tilbage.
I går kaldte jeg den konservative ordfører et forkert navn.
Med det sagt
vil jeg sige tak til alle ordførerne for deres bemærkninger, og til jer, som tilslutter jer forslaget eller bakker op om lovforslaget, vil jeg også eksplicit sige tak for den tillid, der gives til den til enhver tid siddende kulturminister, i forhold til at forvalte det her projekt.
Det er selvfølgelig en tillid, man skal forvalte med omtanke, for som bekendt følger der med tillid også et ansvar.
Lovforslaget her skal sikre gennemførelsen af et anlægsprojekt for fortidsmindet Nyborg Slot.
Formålet med projektet er at gøre formidlingen af slottets historie nutidig og tilgængelig for offentligheden.
Det synes jeg, det synes vi at slottet fortjener, for her har vi at gøre med en af Danmarks ældst bevarede kongeborge.
Sådan et stykke danmarkshistorie fortjener at blive fortalt ordentligt og med de bedste faciliteter.
Nyborg Slot fungerede i middelalderen som rigets centrum.
Her holdt Danehoffet, altså det danske parlament, til.
Det var også her, at Erik Klippings håndfæstning blev underskrevet, og den bliver af nogle betragtet som den første danske grundlov.
Professor i retshistorie Ditlev Tamm skriver endda, at håndfæstningen skal ses som en del af Europas forfatningshistorie.
Jeg synes, at der er en smuk symbolik i, at vi her i Folketinget skal fremme fortællingen om et meget vigtigt stykke dansk historie.
Projektet har været længe undervejs.
Faktisk er det over 10 år siden, at det blev præsenteret.
Men projektet, hvilket flere ordførere også har redegjort for, er stødt på udfordringer undervejs.
Miljø- og Fødevareklagenævnet vurderede i 2020, at projektet ikke kunne gennemføres efter de dagældende regler i museumsloven.
Museumsloven blev, som den radikale ordfører også var inde på, ændret i 2022, så det i dag er muligt at gennemføre tiltag, som sikrer og styrker formidlingen og tilgængeligheden af fortidsmindet, selvfølgelig under hensyntagen til selve fortidsmindet.
Som tiden er gået, er det imidlertid også blevet tydeligt, at projektet bedst kan fremmes med en anlægslov.
Formålet med en anlægslov er at skabe sikkerhed omkring et projekts rammer og budgetter og også sikre projektets fremdrift.
På den måde bliver der sat tydelige mål for projektet, og man undgår komplikationer og forsinkelser, som kan gøre projektet dyrere.
Projektet skal give offentligheden fornemmelsen af Nyborg Slot som det firefløjede forsvarsanlæg, som det engang var.
Det er en væsentlig pointe i projektet, at fortidsmindet skal være i fokus.
De nye tilføjelser skal derfor blot fremme fortællingen om fortidsmindet og genskabe oplevelsen og forståelsen af slottet i al dets vælde.
Loven bemyndiger kulturministeren til at realisere projektet og udgør samtidig miljøgodkendelsen af projektet.
Jeg håber derfor at kunne betrygge Folketinget i, at der vil blive taget behørigt hensyn til fortidsmindet.
For mig er det vigtigt, at man går med livrem og seler, når det kommer til kulturarven, og det vil jeg mene at vi gør her.
Peter Kofod (DF), 2024-11-07:
Tak for det.
Minister, den vestlige civilisation er i en dyb krise.
Vi har et kæmpe indtag af folk, der ikke vil os det godt.
Vi har ladet os fængsle og narre af konventioner og menneskerettighedsadvokater, som påstår, at det hele nok skal gå, selv om vi jo alle sammen i det her rum ved, at det modsatte kommer til at ske, og at der ikke venter noget godt på den anden side af underkastelsen.
Alligevel bliver vi ved.
Jeg spekulerer en gang imellem på, minister: Hvordan ville historien dømme mig, hvis jeg havde været i ministerens sko og skulle sætte mit navn på det lovforslag, som Folketinget behandler nu, eller tilsvarende lovforslag, der tildeler i tusindvis at statsborgerskaber til mennesker, hvoraf mange måske ikke burde være her i fremtiden?
Hvordan ville mine børn og børnebørn en dag kigge på mig, hvis jeg med åbne øjne lod det her ske for mit fædreland og for deres fædreland?
Hvad tænker ministeren at historiebøgerne vil skrive om ham?
Birgitte Bergman (KF), 2024-11-07:
Nyborg Slot, Danmarks ældste kongeborg, kan spores helt tilbage til begyndelsen af 1200-tallet.
Her blev Christian II født, og her samledes Danehof, datidens parlament, for at vedtage nogle af landets første love.
Gennem århundreder var slottet og byen Nyborg landets centrum, hvorfra kongemagten udgik til alle hjørner af riget.
I 2010 udviklede Østfyns Museer en vision for fremtidens Nyborg Slot.
Med støtte fra Folketinget og med en international arkitektkonkurrence blev en plan lagt for at genskabe udtrykket af den oprindelige firfløjede kongeborg med voldgrav og broforbindelser.
Men som mange af jer ved, er projektet blevet udfordret undervejs, især da dispensationer blev påklaget og sat på pause i næsten 4 år.
Det har også betydet, at selv om kongefløjen er blevet renoveret, kan man ikke byde publikum indenfor, fordi de nødvendige tekniske installationer og handicapadgang etc. mangler.
På trods af disse udfordringer har vi set en imponerende støtte fra A.P. Møller Fonden, som har genoptaget deres støtte, og Augustinus Fonden har netop fordoblet sit tilsagn, hvilket bringer os tættere på realisering af dette kulturarvsprojekt.
Gennem årene har denne proces også resulteret i en ny museumslov, som prioriterer formidling og tilgængelighed over strenge afstandskrav til fortidsminder.
For Nyborg Slot betyder det en mulighed for at dele stedets betydningsfulde historie i sin fulde storhed.
Jeg ved, at man også har ambitioner om at blive anerkendt som UNESCO-verdensarv.
Det er en milepæl, som vil styrke både turisme og erhvervsliv og løfte livskvaliteten for borgerne i Østfyn.
For Det Konservative Folkeparti er det ikke altid optimalt, at specifikke bygningsprojekter skal vedtages ved særlov i Folketinget.
Men sagen om Nyborg Slot er både speciel og har udviklet sig i en retning, der nærmest må betegnes som absurd.
I Det Konservative Folkeparti stemmer vi naturligvis for lovforslaget.
Tak for ordet.
Henrik Rejnholt Andersen (M), 2024-11-07:
Tak for ordet, formand.
Forslaget, vi behandler her i dag, har til formål at sikre grundlaget for, at anlægsprojektet på Nyborg Slot kan gennemføres.
Denne intention er for det mig svært at være uenig i.
Jeg er hverken fra Fyn eller har det store kendskab til Nyborg Slot, så det skal jeg ikke gøre mig klog på, men jeg kan sige, at hos os i Moderaterne har det altid været vigtigt at prioritere kulturen og gøre den tilgængelig for så mange som muligt.
Jeg må sige, at det er sørgeligt, når et gammelt flot bygningsværk som Nyborg Slot har været lukket for offentligheden i mange år.
Slottet fortjener at blive vist frem, for hvad er kulturen egentlig værd, hvis ikke den kan formidles?
Det er ikke meget, vil jeg mene.
Derfor bakker vi op om kulturministerens forslag til en anlægslov, så problemerne omkring byggeriet kan løses.
Med dette nye restaurerings- og formidlingsprojekt kan flere besøgende få en endnu bedre oplevelse af slottet og dets historie.
Det kan samtidig sikre, at vi får flere besøgende både til slottet og til byen, hvilket vil være en stor gevinst for erhvervslivet og turismen i Nyborg.
Det skal være slut nu.
Det skylder vi både de mange lokale interessenter og besøgende både fra indland og fra udland, som vil få glæde af restaureringen af Nyborg Slot, men det skylder vi også de kommende generationer, for et besøg på Nyborg Slot skal ikke være et besøg i en ruin, som bare får lov til at stå og forfalde på grund af lige lovlig restriktive og rigide regler.
Her til sidst vil jeg bare sige, at jeg glæder mig til at besøge slottet engang i fremtiden, når byggeriet er afsluttet.
Moderaterne støtter lovforslaget.
Tak for ordet.
Kim Valentin (V), 2024-11-07:
Vi behandler i dag L 49, som omhandler Nimbi Gamelab, Danmarks Institut for Spiludvikling.
Jeg vil ikke nævne alt det, som ordføreren for Socialdemokratiet, hr. Mogens Jensen, nævnte, men blot sige nogle få ord om det.
Det er jo en ny måde at tænke på på lige præcis det her område.
Jeg kommer til at tænke på, dengang jeg selv var lidt yngre.
Hvis jeg går 30 år tilbage, brugte jeg faktisk også lidt tid foran computeren og spillede et spil, der hed »Civilization« – det hedder det vist stadig væk, selv om jeg ikke bruger tid på det i dag – og der tænkte jeg nemlig selv på, at det da var ærgerligt, at der ikke var noget mere om Danmark, den danske historie, de danske opfindelser og alle mulige andre ting i det spil.
F.eks. havde vikingerne ikke en særlig stor plads.
Så jeg tænker jo, at når vi gør det her og prøver at gøre lidt mere plads til den kunstneriske og kulturelle kvalitet og den kommer i fokus, kunne det faktisk også være, at vi fik udviklet nogle af de spil, som ikke bare refererer til USA eller Kina eller et eller andet andet sted i verden, men faktisk også refererer til Skandinavien, Norden og Danmark og alt det, der foregår der.
Det er ret interessant, synes jeg, hvis vi kan få lavet en linje på det.
Da jeg så tallet overraskede det mig lidt, at fire ud af fem danskere over 16 år bruger tid på digitalt spil.
Jeg vidste da godt, at det er en glimrende måde at bruge sin tid på, hvis man vil hygge sig lidt, men fire ud af fem danskere over 16 år, der gør det, er alligevel mange.
Nimbi Gamelab skal jo fremme produktionen af danske digitale spil, og så skal de beskæftige sig med investering i en kulturform.
Den kulturform kalder vi så digitale spil.
Jeg tror, at vi kommer til at skulle følge lidt op på det her og der, fordi digitale spil i den grad er under udvikling.
Det, vi definerer som digitale spil i dag, var jo noget helt andet, hvis vi kigger 20 eller 30 år tilbage, og hvis vi kigger helt tilbage til 1963, hvor Piet Hein fik idéen til det første spil – jeg er i øvrigt født i 1963, selv om jeg ikke vil sige, at jeg tilhører en digital årgang – så vil jeg da sige, at tingene her går så hurtigt, at jeg tror, at det er rigtigt, at vi netop laver et institut, der kan følge med i den spiludvikling og kan blive ved med at følge op på den løbende.
Vi lægger jo også nogle penge i det, som ikke kommer fra DFI, så derfor bliver der faktisk også nogle muligheder for, at det her institut kan uddele nogle midler i løbet af året.
Danske virksomheder, der beskæftiger sig med det her, er rent faktisk også dygtige til det, og vi kan se, at der er nogle ret flotte tal for omsætning og eksport, som jo tilsammen faktisk overgår det, vi eksporterer for i film- og tv-branchen til sammen.
Så det er en udvikling, som vi i Venstre er ret begejstret for at understøtte, og vi ser gerne, at den her branche vokser sig stor og stærk og kan hjælpe med at skabe en god dansk økonomi og masser af arbejdspladser.
Det har vi i hvert fald muligheden for.
Venstre støtter derfor forslaget, og vi ser frem til at arbejde med det i udvalget.
Mogens Jensen (S), 2024-11-07:
Tak for det, formand.
Tilbage i 2008 var jeg inviteret til Busan i Sydkorea for at være med til at stifte verdensforbundet for e-sportsforeninger.
Det var noget af en kulturoplevelse, man kom ud for der, for det var jo, før vi for alvor havde fået smartphones i Danmark.
Men når man var der i Busan i Sydkorea og steg på et S-tog eller en metro eller andet, sad alle mennesker med hovedet nede i sådan et apparat, og jeg tænkte: Hvad dælen er det, der foregår?
I dag er det jo ikke et særsyn i Danmark.
Der sidder vi jo næsten alle sammen, når vi sidder i bus eller metro eller andre steder, med hovedet nede i sådan en maskine.
Men det, man dér gjorde, var faktisk at spille computerspil, som har kæmpe, kæmpe udbredelse i Asien.
Det vidner om, at det er en kæmpe kultur, som nu også igennem årene er kommet til Europa.
Derfor er det selvfølgelig også vigtigt, at vi har et mangfoldigt udbud af spil af høj kvalitet, og det er det, som lovforslaget her skal være med til at sikre, nemlig ved at oprette Danmarks første institut for spiludvikling, som har det mundrette navn Nimbi Gamelab.
Nogle kan godt tænke: Hvad dælen! hvorfor skal det hedde det?
Men det er simpelt hen, fordi et af de første danske spil hed Nimbi.
Det var designet af Piet Hein og i øvrigt programmeret af en Søren Lauesen, der dengang sad i Regnecentralen, så det har sådan lidt en historisk baggrund, at vi har fået det her navn.
Som sagt danner vi mulighed for, at vi nu kan skabe bedre baggrund for at understøtte den danske spilbranche og sikre, at der bliver produceret danske spil på baggrund af vores værdier og af vores æstetik, så det her ikke kun er overladt til amerikanske eller asiatiske producenter.
For selv om vi også nogle gange kritiserer, at vi bruger for meget tid foran skærmen, så er det altså vigtigt, at de kulturtilbud, der er der, ikke mindst til vores børn og unge, har en kvalitet og et udgangspunkt, der handler om at bidrage til fællesskaber og også i en lang række tilfælde om at fungere som læringsredskaber, for sådan bliver spil jo også brugt i dag.
Så det er utrolig vigtigt, at vi også politisk bidrager til at understøtte mulighederne for den danske spilbranche, sådan at vi altså er med til også at sikre danske spil og i den her sammenhæng danske værdier og danske kulturkvaliteter i konkurrencen over for amerikanske, asiatiske og udenlandske markeder.
I dag er det desværre sådan, at langt de fleste af de spil, der bliver spillet i Danmark, er udenlandske spil, så vi har et politisk ansvar for også at sikre et godt udbud af gode danske digitale spil, og det er det, som Nimbi Gamelab vil være med til at løfte.
Samtidig skal instituttet være med til at løfte talentudviklingen inden for digitale spil og også styrke og udbrede vidensgrundlaget for digitale spil med forskellige former for dataindsamling, der kan være med til også at understøtte spilbranchen og selvfølgelig være til gavn for både branchen og også offentligheden og brugerne.
Så med det udgangspunkt kan Socialdemokratiet selvfølgelig støtte lovforslaget.
Kaare Dybvad Bek (S), 2024-11-07:
Det sidste er jeg enig i.
Det er en kæmpe udfordring for vores kontinent; man kan bare tage det, at så få lande egentlig tilbagesender folk, som er afviste asylansøgere.
Det er klart, at det leder til en opløsning, hvis det fortsætter, og det tror jeg er gået op for flere og flere, heldigvis.
Men der er lang vej endnu.
Pia Kjærsgaard (DF), 2024-11-07:
Men når sådan noget bliver sagt, viser det jo i virkeligheden, hvilket forfald Europa er i.
Altså, hvis udlændinge- og integrationsministeren er den strammeste i Europa, siger det jo lidt om, hvor vi er henne.
Det er jo, og det ved ministeren også udmærket godt, ene og alene efter påvirkning fra Dansk Folkeparti.
Der må jeg sige, at i forhold til at lave sjov, er vi sådan set stolte af den påvirkning.
Æres den, der æres bør.
Vi er da glade for, at ministeren er på vej, og jeg er egentlig også glad for, at vi blev mødt med de ord på vores årsmøde, men det siger jo lidt om, hvor Europa er på vej hen.
Kaare Dybvad Bek (S), 2024-11-07:
Jeg mener i allerhøjeste grad, det er alvorligt.
Jeg vil også sige, at jeg synes, Dansk Folkepartis ordfører stiller rigtig mange gode spørgsmål og også tidligere har indkaldt til mange gode samråd.
Dem er der ikke så mange af i øjeblikket, men det er jo det, der gør, at vi også bliver kontrolleret i det, vi laver.
Det har jeg kæmpestor respekt for, og det mener jeg er Folketingets opgave at gøre, så jeg synes ikke, det er, fordi der er noget morsomt eller sådan noget i den del af arbejdet.
Men det er klart, at når jeg bliver spurgt til, hvordan mine børnebørn vil se på noget, og om jeg er for slap, efter at man i Dansk Folkeparti har holdt et landsmøde, hvor man har inviteret en taler, hr. Jordan Bardella, som går direkte op og siger: Jeres minister er simpelt hen en af de strammeste, jeg har mødt, så er det jo skørt, at man så nu står og påstår, at det er jeg overhovedet ikke.